
RAPORT
(Për dhënie mendimi)

PËR PROJEKTLIGJIN
“PËR RATIFIKIMIN E MARRËVESHJES,
NDËRMJET KËSHILLIT TË MINISTRAVE TË REPUBLIKËS
SË SHQIPËRISË DHE QEVERISË SË REPUBLIKËS SË KOSOVËS,
PËR ZBATIMIN E LEHTËSIRAVE TË NDËRSJELLA
NË PROCEDURAT DOGANORE DHE/OSE TË KONTROLLIT
TË HYRJE-DALJES SË MALLRAVE”


· HYRJE

[bookmark: _GoBack]Më 9 mars 2022, Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi projektligjin "Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Republikës së Kosovës, për zbatimin e lehtësirave të ndërsjella në procedurat doganore dhe/ose të kontrollit të hyrje-daljes së mallrave", propozuar nga Këshilli i Ministrave. 

Në mbledhjen e Komisionit për paraqitjen e projektligjit ishin të pranishëm z. Besart Kadia, Zëvëndësministër i Ministrisë së Financave dhe Ekonomisë, znj. Arjana Dyrmishi, Drejtor i Drejtorisë së Politikave të Zhvillimit Ekonomik, znj. Enkeleda Hitaj - Përgjegjës Sektori në Drejtorinë e Procedurave Doganore (DPD) dhe të ftuar të tjerë.
I.	BAZA KUSHTETUESE E PROJEKTLIGJIT 

Këshilli i Ministrave e ka propozuar projektligjin bazuar në nenet 78, 83 pika 1 dhe 121 pika 1 të Kushtetutës, në përputhje me nenet 81, pika 1, dhe 100, të Kushtetutës, si dhe me nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”.


II.	QËLLIMI DHE PËRMBAJTJA E PROJEKTLIGJIT
[bookmark: _Hlk38309527]
Ky projektligj synon ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Kosovës, për zbatimin e lehtësirave të ndërsjella në procedurat doganore dhe/ose të kontrollit të hyrje-daljes së mallrave.


III.	EFEKTET FINANCIARE

Sa i takon efekteve financiare, sqarojmë se Ky projektligj nuk parashikon efekte financiare në buxhetin e shtetit. Ndërkohë, në marrëveshje nuk janë parashikuar shpenzime konkrete, pasi në këtë fazë të procedurave është e pamundur të planifikohen. Parimisht, pala tjetër, që shkon në territorin e palës vendase, do të ketë detyrimin për shpenzimet lidhur me mjediset e punës, instalimet e nevojshme etj., kur është rasti, por shpenzimet konkrete do të parashikohen në protokollet përkatëse.

IV.	DISKUTIMET NË KOMISION 
Znj. Mimi Kodheli, Kryetare e Komisionit, pasi theksoi se Komisioni për Politikën e Jashtme e shqyrton këtë projektligj në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën znj. Arjana Dyrmishi, Drejtor i Drejtorisë së Politikave të Zhvillimit Ekonomik.
Znj. Arjana Dyrmishi bëri prezantimin e detajuar të projektligjit duke theksuar, midis të tjerave, se nisma ka për qëllim nxitjen dhe lehtësimin e tregtisë, harmonizimin gradual të legjislacionit dhe të standardeve në fushën e sigurisë, shkëmbimin e informacionit, të dokumentacionit dhe ndërveprimin e sistemeve elektronike të doganave, harmonizimin dhe thjeshtëzimin e procedurave të transitit, zhvillimin/përmirësimin e sistemit të deklarimit në doganë.
Në përgjigje të interesimit të deputetëve ajo spjegoi se, në krahasim me vendet e tjera, procedurat doganore me Kosovën janë favorizuese. Gjithashtu ajo shtoi se marrëveshja në fjalë do të ndiqet nga protokolle të veçanta që do të sigurojnë zbatimin e saj. 
Z. Blendi Klosi, në cilësinë e relatorit, vlerësoi rëndësinë e nismës duke theksuar se ajo është në vijimësi të bashkëpunimit midis Shqipërisë dhe Ksovës dhe përbën një hap më tej në këtë drejtim. Për këtë arsye ai kërkoi nga kolegët ta votonin unanimisht.
Znj. Mimi Kodheli, në përfundim të diskutimeve, shprehu mbështetjen e saj të plotë ndaj nismës dhe ftoi Komisionin për të votuar projektligjin.

· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim, Komisioni për Politikën e Jashtme  votoi projektligjin në parim, nen për nen dhe në tërësi dhe pasi e miratoi atë unanimisht u shpreh dakord për kalimin e këtij projektligji për miratim në seancë plenare.  

